Deurbraak ná drie bejaardes wreed vermoor isJacaranda Lodge-aftreeoord. ŉ 28-jarige man is in hegtenis geneem in verband met die wrede moorde op drie bejaardes wat dae uitmekaar by twee ouetehuise in Pietermaritzburg vermoor is. Kapt. Nqobile Gwala, woordvoerder van die polisie, het bevestig die verdagte is Woensdagoggend in hegtenis geneem en dat hy Vrydag in die Pietermaritzburg-landdroshof sal verskyn op aanklagte van moord. Gwala kon nie berigte bevestig dat die verdagte by die Jacaranda Lodge-aftreeoord in hegtenis geneem is nie. Dit is by dié aftreeoord waar die liggaam van Patricia Elizabeth Tugwell (89) Dinsdagoggend in haar woonstel gevind is. Volgens berigte is die verdagte in hegtenis geneem voor hy vermoedelik weer sou toeslaan. ŉ Verpleegster het glo op Tugwell se liggaam afgekom. Haar keel is glo met ŉ skêr oopgesny. Dit is nog nie duidelik of enigiets tydens die moord gesteel is nie. Die Kenwyn-aftreeoord. Die moord op Tugwell het gevolg dae nadat Roland Heathcote (89) in dieselfde aftreeoord, in Pietermaritzstraat, vermoor is. Heathcote se liggaam is op 21 Julie in sy kamer by die aftreeoord gevind. Hy is met ŉ skerp voorwerp in die kop gesteek. Daar is volgens berigte ook ŉ skêr op die moordtoneel gevind. Heathcote, wat nie gebruik van sy bene gehad het nie, het dae voor sy moord sy verjaarsdag gevier. Net meer as ŉ week voor die moord op Heathcote is Patricia O’Connor (92) in die Kenwyn-aftreeoord, wat in dieselfde straat as die Jacaranda Lodge-aftreeoord is, vermoor. O’Connor se liggaam is op 11 Julie in haar kamer gevind. Sy is verwurg. ŉ Televisie en twee selfone is glo tydens die moord gesteel. Die drie moorde het vrese laat onstaan dat ŉ reeksmoordenaar bejaardes in die area teiken. Gwala het gesê die verdagte word met al drie moorde verbind en dat daar verdere ondersoek gedoen sal word om vas te stel of die verdagte ook met enige ander misdade in die area verbind kan word.